Előzetes átvizsgálást nem tudunk beütemezni, mert itt mindig van autó az emelőkön, illetve véleményünk szerint egy "gyors szemrevételezésnek" nincs is sok értelme. Az a fajta átvizsgálás aminek értelme lenne az egy fél napot is igénybe venne, amit az időpontos autók mellett nehezen tudunk beütemezni. Leszerelni a kerékjárati dobbetéteket, a takaró és védőburkolatokat, majd egy magas nyomású tisztítás. Ezt követően derülne csak ki ha vannak mélyebb-terjedelmesebb rozsdásodások, ha le kell csiszolni a rozsdát, ha rozsdaleverővel kell dolgozni, ha le kell maratni a rozsdát stb. stb. Ilyenkor tudjuk meghatározni, hogy milyen fajta rozsdátlanítási eljárást érdemes a leginkább alkalmazni a felületen, ha már elkezdtünk vele dolgozni. Nem ritka az sem, hogy a fém már annyira el van vékonyodva a rozsdától, hogy már az előzetes tisztítási és rozsdátlanítási munkálatokat sem bírja a felület és átlyukad. Ilyenkor még plusz lakatos munkálatokra is szükség lehet. Vannak olyan tényezők amik a bevizsgálást is nehezítik, például ha az alvázon a korábbi bevonat alatt rozsdásodik az autó. Ilyenkor nehezebb feltárni az alváz tényleges állapotát, mert meg kell vizsgálni először is, hogy a bevonat mennyire könnyen távolítható el a felületről, hogy alatta rendbe tudjuk rakni a rozsdás részeket Továbbá meg szoktuk nézni, hogy vannak e olyan korábbi hanyag javítások és hegesztések az alvázon, amik befolyásolhatják az alváz- és üregvédelem kezelés tartósságát. Tehát ilyen jellegű gyors átvizsgálásra nincs lehetőség, mert ahhoz, hogy a plusz munkálatokra árajánlatot tudjunk adni, ahhoz el kell kezdenünk dolgozni a felülettel, mert lehetnek olyan tényezők amire csak munkafolyamatában derülne fény.
Amikor egy lefoglalt időpontra elhozza az autót, akkor úgy is ezeken a munkafolyamatokon végig megyünk. Így Önnek nem kell kiadnia az előzetes átvizsgálásra jelentős plusz összegeket feleslegesen. Ha már nálunk van az autó és plusz munkálatok szükségesek, arról külön egyeztetünk az autó tulajdonosával, emailben árajánlatot küldünk, valamint fotókkal is dokumentáljuk az alváz állapotát.
Abban az esetben, ha olyan mértékű már a korrózió, hogy annak a kezelése már gazdaságilag nem lenne kifizetődő, illetve ha úgy ítéli meg, hogy a többlet összeget figyelembe véve ,az Ön számára már megterhelőek lennének a költségek, akkor ezen a ponton még mindig mondhatja, hogy nem kéri a plusz munkálatokat és a kezelést sem szeretné így elvégeztetni. Ebben az esetben visszaszereljük a takaró- és védőburkolatokat, hogy az autó elvihető legyen. Amit ilyenkor szoktunk kérni, az egy 20.000 Ft-os átvizsgálási díj, ami tartalmazza az addig elvégzett munkálatokat, azaz a szétszerelést, összerakást, az előzetes tisztítást és alvázmosást, valamint a fotókkal dokumentált bevizsgálást. (Egyes esetekben az átvizsgálási díj 25.000 Ft. Jellemzően azoknál az autótípusoknál kérjük el a magasabb összeget, ahol a szokásosnál több időt vesz igénybe a szétszerelés és összeszerelés, mert pl. speciálisak a rögzítő patentek vagy csavarok, vagy jelentősen több burkolat és takaróelem van az autón. Pl.: elektromos és hybrid autóknál, valamint kis szériában gyártott autók esetében.  Illetve abban az esetben is magasabb a bevizsgálási díj ha nagy autóról van szó Pl.: kisteherautóról vagy terepjáróról)
Természetesen amennyiben az árajánlat szerinti plusz rozsdátlanítási munkálatok megrendelésre kerülnek, abban az esetben a bevizsgálási díjat nem számítjuk fel külön!